
Nemek közötti bérszakadék vizsgálata Magyarországon

Kulcsszavak: diszkrimináció; magyarázott és magyarázatlan bérszakadék; családpolitika; foglalkozási szegregáció; esélyegyenlőség
Tanulmányom célja a nemek közötti bérszakadék vizsgálata Magyarországon és a nőket
ért diszkriminációt befolyásoló tényezők meghatározása. Kutatásomhoz a Bértarifa felvétel
adatait használtam fel, 17 évet vizsgálva 2002-2018 között. Számos tanulmány foglalkozott a
témában, akár az országon belül vagy európai összehasonlításban, kutatásuk eredményeit
figyelembe véve végeztem el az elemzésemet. Két módszertant is felhasználtam a vizsgálathoz,
a Blinder-Oaxaca dekompozíciót, ami segítségével éves bontásban meghatároztam a
magyarázott és magyarázatlan bérszakadék mértékét és a férfi-női keresetek közötti
különbséget. A Lineáris Regressziós modell segítségével külön vizsgáltam a felhasznált
változók kapcsolatát az eredményváltozóval, ami a keresetek logaritmusa volt.
Eredményeim azt mutatták, hogy szignifikáns különbség van a férfiak és nők bérei
között, a férfiak javára. A magyarázott bérszakadék mértéke és negatív kapcsolata a
jövedelemmel azt jelenti, hogy a nőknek munkaerőpiaci jellemzőik alapján magasabb bér lenne
indokolt. A nők arányaiban szakképzettebbek, mint a férfiak, ami magasabb bérrel járna,
azonban nem ez a tendencia figyelhető meg. A magyarázatlan bérszakadék jelenti a tényleges
diszkriminációt, ami szignifikáns mértékben jelen van Magyarországon, ennek okozóira csak
következtetni lehet.



